_:n7a18b82f2f1845a7a460fb801765819exb0
<http://schema.org/articleBody>
"\n\nوہ دن اپنی تمام تر حشر سامانیوں کے ساتھ گزر رہا تھا جب میں اور استادِمحترم فدا علی ایثار غذر کے بالائی علاقوں کے دورے سے واپس گلگت جا رہے تھے۔ گوہر آباد پہنچ کر ہمارے قدم رُک سے گئے۔ ہمیں چائے پینی  تھی۔  چائے بھی کیا چیز ہے کہ بعض دفعہ اس کی ایک ایک چسکی ایسا لطف دینے لگتی ہے کہ دن بھر کی تھکن کافور ہوجاتی ہے۔\n\nغذر کی خوبصورتی ،  چائے اورمہمان نوازی کے بارے میں صرف اتنا کہنا کافی ہے کہ جب آپ اس علاقے میں کسی  کے مہمان بن جاتے ہیں تو آپ کو چائے کی پہلی پیالی بخوشی، دوسری بالصبر اور تیسری بالجبر پینی پڑتی ہے۔ چٹورکھنڈ سے آتے ہوئے راستے میں بہت  سارے دلفریب مقامات کسی بھی سیاح کو خوابوں کی دُنیا میں پہنچا دینے کے لیے کافی ہیں۔ ہم بھی گاڑی کی کھڑکیوں سے باہر جھانک جھانک کے نہ صرف ان خوبصورت مناظر میں کھو جاتے بلکہ کوچدہ، برگل، فمانی، گلوداس ، سینگل ، گیچ ، دریا پار  بوبر اورجپوکے سے آتی گھنیر کی خوشبوؤں کو  محسوس ہی نہیں کر رہے تھے بلکہ یہ خوشبو ہماری انگ انگ میں داخل ہوکر ہمیں سرشار کر رہی تھی۔ گوہر آباد ہوٹل کے سبزہ زار میں بچھی کرسیوں پر بیٹھے  نہ جانے کیوں چائے کا ہر گھونٹ ایسا لطف دینے لگا تھا کہ اللہ اللہ۔\n\nگوہر آباد گاؤں سے آتی گھنیر کی خوشبو میں رچی بسی ہوائیں اور نیچے دریائے غذر  کی طوفافی   لہروں کی آوازیں ایک عجیب سرشاری طاری کر رہی تھیں۔ اور ہماری حالت ایسی تھی کہ بقول اقبال ایسا سکوت جس پر تقریر بھی فدا ہو۔  اتنے میں استادِمحترم کی بھاری بھر کم آواز گونجی۔ ’’کریمی! چائے تو آپ جیسے نوجوانوں کے ہاتھ میں اچھی لگتی ہے ہم بوڑھے لوگ تو بس شوق پورا کر لیتے ہیں۔‘‘ میں نے کہا ’’استادِمحترم ! چائے تو چائے ہوتی ہے بوڑھے پئے یا جوان۔ اس سے کیا فرق پڑتا ہے۔‘‘\n\nاستادِ محترم چونکہ اردو ادب کے ساتھ ساتھ فارسی و عربی ادب میں بھی اپنا ایک مقام رکھتے ہیں۔ کہنے لگے کہ  چائے کیسی ہونی چاہئے اور کن لوگوں کو پینا چاہئے۔ فارسی ادب کے ایک دل جلے شاعر نے بڑے خوبصورت اشعار کہے ہیں۔ آپ بھی سنئے اور لطف اُٹھائے۔\n\nسیر کر دم از بخارا تا سمرقندِ شریف\nہر کُجا کر دم نظر در بزم خوبان است چائے\nچائے و چینی درکفِ ہر ناسزا حیف است حیف\nمثل گل خنداں بدستِ نوجوانان است چائے\nچائے اگر در کاسۂ چینی بخندد مثل گل\nگر فتد در کاسۂ چوبین بہ گریان است چائے\n\nترجمہ: ’’میں نے سمرقند سے لے کر بخارا تک کا سفر کیا جہاں جہاں میری نظر گئی میں نے حسینوں کی محفل میں چائے ہی چائے کا دَور چلتے دیکھا۔\n\nچائے اور چائے کی چینی پیالی ایرے غیرے کے ہاتھ نظر آنا افسوس کی بات ہے چائے تو نوجوانوں کے ہاتھ میں ہنستے پھول کی طرح ہنستی ہے۔\n\nچائے اگر چینی کی پیالی میں پھول کی طرح ہنستی ہے تو یہی چائے اگر لکڑی کے پیالے میں ڈالی جائے تو وہ روتی نظر آئے گی۔‘‘\n\nاس خوبصورت نشست کے بعد گلگت کی طرف پھر ہماری مسافت شروع ہوئی تھی۔   اب ہم،  غذر روڈ،ہماری بھاگتی دوڑتی گاڑی، ہلکی میوزک اور شیرقلعہ، گلاپور اور دریا پار بارگو کی خوبصورتی۔۔۔ گویا ہم ایک  دفعہ پھر خوابوں کی دُنیا میں پہنچ چکے تھے۔ سچ کہا  ہےاحمد ندیم قاسمی نے۔\n\nخدا کرے کہ مری ارضِ پاک پر اُتریں\nوہ فصلِ گُل جسے اندیشۂ زوال نہ ہو\nیہاں جو پھول کھلے، وہ کھلا رہے صدیوں\nیہاں خزاں کو گزرنے کی بھی مجال نہ ہو\n\nیار زندہ ۔۔۔۔۔ صحبت باقی"
<https://urdu.pamirtimes.net/2017/05/08/%DA%AF%D9%88%DB%81%D8%B1-%D8%A2%D8%A8%D8%A7%D8%AF-%D9%85%DB%8C%DA%BA-%DA%86%D8%A7%D8%A6%DB%92-%DA%A9%DB%8C-%DA%86%D8%B3%DA%A9%DB%8C%D8%A7%DA%BA-%D8%A7%D9%88%D8%B1-%D9%81%D8%AF%D8%A7-%D8%B9%D9%84%DB%8C/>